(ACTIVITAT AJORNADA) L’Associació Teatral Paraules i Dones presenta “Un grito en la oscuridad”, en el marc del 8M
2025-07-24

(ACTIVITAT AJORNADA) La vesprada de teatre és de les cites imprescindible en la programació que Burjassot prepara anualment per a celebrar el Dia Internacional de les Dones. Un any més, serà l’Associació Teatral Paraules i Dones de Burjassot qui presente una nova obra amb la qual, a través del poder de comunicació que té el teatre, llançar un missatge de conscienciació en matèria d’igualtat entre homes i dones.

Un grito en la oscuridad és el nom de l’obra que, amb entrada gratuïta, Paraules i Dones presentarà, dijous que ve 6 de març, en el Centre Cultural Tívoli, a les 19 h. Es tracta d’un text de María Cecilia Salcedo que escodrinya el paper de les dones en diferents èpoques i en diferents escenaris de la Història. L’obra no pretén ser una protesta, ni una paròdia del dolor, sinó simplement reconéixer que homes i dones han compartit, a través dels segles, un mateix espai vital i que, en el poder la paraula, es pot reconéixer el valor dels altres. Així, al llarg de la funció, sobre l’escenari del Tívoli transitaran dones d’ací i d’allà, dones de la Grècia clàssica, dones àrabs i també jueves. I també dones actuals, totes elles amb un crit de lluita contra la foscor.

Dirigit Amparo Pastor i amb Mª Carmen Viana com a ajudant de direcció, l’elenc de Paraules i Dons està conformat per Amparo Sogorb, Mª José Jara, Ángeles Montero, Ana Fuertes, Mª Carmen Viana, Puri Laserna, Manoli Martínez, Mª Ángeles Hernández, Antonia Pretel, Emilia Villanueva, Mª José Sanz, Pilar Sanchís i Pablo Martínez. Per part seua, Jordi Gimeno i Javier Merino conformen l’equip tècnic.